光宗皇帝夏竦雙頭牡丹賦御書贊
作者：岳珂
朝代：宋

paragraphs: 聖孝動天，瑞則應之。
帝開紹熙，天實命之。
三宮燕娛，愛且敬之。
禁籞翠華，時聯幸之。
萬葩其春，綵服映之。
玉色怡愉，霞巵醟之。
豈樂行都，民物盛之。
乾坤同歡，康衢咏之。
于牣靈沼，魚鳥泳之。
天光下臨，邦家慶之。
煌煌牡丹，奇産並之。
帝王稱觴，親捧迎之。
巍巍太皇，萬壽稱之。
一德隆興，聖益聖之。
維太平臣，嘗比興之。
國英竦名，夏則姓之。
穠纖艷殊，美則評之。
仁皇之祥，今亦訂之。
堯父舜子，本天性之。
龍樓雞鳴，久溫凊之。
晦明節宣，臣或諍之。
瑜瑕未昭，事則鏡之。
宸毫所傳，神具聽之。
後三十年，臣則勝之。
金匱名山，尚克證之。